khistorydata/jeongjo-sjw-relations huggingface dataset:
정조 11년 · 목
疏略曰狗馬之疾一倍越添時月之內實無供職之望乞遞臣職今番逆獄極矣凶言妖討迭相和應凶壯逆腸大小同情揆以王法自有常刑喆翼等依法孥藉鉉重等加刑究嚴松大等同參逆謀知情不告不可曲貸伏願亟寢諸罪人酌處及放釋之命更加嚴覈依律處斷批以勿煩爾其勿辭察職
정조 11년 · 강
判義禁金鍾秀上疏請諸賊更賜處分賜批
정조 11년 · 목
疏略曰頃以鞫囚諸罪人分等處分冀寢成命而諸賊之倡做凶逆暗中排布天地間一大變也奈之何處分之寬縱一至於此耶伏乞更賜處分焉臣於治疏之際伏見察理使及東伯啓本判下者尤不勝愕貽之至逆孥之止於爲奴坤昌之獄死酌處已是法外龍喆之只貸一律徑先決放初非可論亦願亟命反汗批以伊日旣示意卿勿更煩
정조 11년 · 강
重推刑曹判書尹蓍東
정조 11년 · 목
敎曰今朝因諸道査案判付覺之問于該曹則六月以後闕推云而所對極爲如何刑獄何等重事無朝令擅停事甚駭然當該判堂從重推考
정조 11년 · 강
重推黃海監司金思穆罷鳳山郡守兪彥修
정조 11년 · 목
刑曹啓言固城縣定配罪人鳳山來鄭東益代射發配時使池太淑爲名人暗地替配太淑受人賂物替當赴配末後逃躱尤爲獰慝分付道臣嚴飭各鎭營斯速捉得依律重繩固域縣令捧現告請拿處從之敎以一時兼任之泗川倅該道伯枚擧請罪則接置之地方官耳亦金然不論海伯事非矣兼有見失未捉之罪而極意斗護何太荏弱該道臣從重推考當該地方官先罷後拿稍刷外方紀綱
정조 11년 · 목
該曹啓言永柔殺獄罪人朴載淑獄事經斷正犯一向刑推恐非審克而殺獄甚重請上裁敎以朴載淑之殺妻未可謂之奸所捕捉而遽生疑怒縛之踢之加施周牢四日致命殺人者死自有當律設令金明利馬得準終失跟捕則此獄將無究竟之路乎鄭京五咸女之行淫與否於渠可關而窺河田畔䝱脫杉裳之擧措已極駭悖其他情節種種可痛一向拷訊致斃可慮事當京五則停刑載淑則仍推以待在逃是在金馬兩漢之就捕而謹考受敎凡挽裳對監之案勿許輕先錄啓京五之窺視無異對監脫衫甚於挽裳然則載淑或可爲一分可原之端嚴刑三次減死定配每日次次第準次後發配京五考律勘處事分付金召史情涉矜惻不足深責卽爲放送○又啓言殺獄罪人李堰獄事大辟論斷關係甚重恭俟上裁而李重喆徐正道請依前啓施行敎以更令新道伯參以已見旁探物情論理狀聞後更問前道伯稟處干連諸人放送○又啓言鳳山殺獄罪人盧光載仍爲同推之意請分付敎以所謂被死是在朴萬奇以七十癕庶之人澆醉且飽闌跚匍匐際此逢此光玉之詰難則渠之使洒使氣竟至致▣不是異事而考其屍帳傷處又無見於要害實因之懸以被搗亦未知爲然大扺邂逅之律政爲此獄準備鳳山郡殺獄罪人盧光載以少凌長之罪嚴刑一吹又以邂逅之律獄給贖銀後放送○又啓言任實殺獄罪人鄭明來獄事請詳覈施行敎以三尺至嚴法不可以參情而此獄則因戲也因病也因邂逅也戲殺不償病故勿問邂逅給埋葬銀此亦金石之典也鄭明采之於成成爲素有同閈之好毫無欲害之心而觀其手勢參以事理明采之罪於此獄誠冤矣然而自此輸款願卽從死良心之不淺亦足可見特以重獄體之意更令有格捧結案而梁又隨問卽服一直不變死囚之似此愚直曾所穻見原情之外法固可宥若戲若病若邂逅三罪從重論明采身卽爲勘放事分付道臣○又啓言固域縣殺獄罪人馬太朋獄事嚴訊取服具格啓聞之意請分付道臣敎以凡殺妻之案分傳貸命之科者蓋有裁量者存焉殺則死固常憲是不但重民命直爲其洩幽冤而使爲其夫者邂逅犯手竟之償命則死者有知未必服於心至於此獄蠱埋之疑旣歸烏有則行凶之添毒不可但以故殺論而死者之飮冤又不止於非命勒受惡名死亦未雪太朋不死之前無以慰死者之心依前同推期於得情斷不可已以此分付而常漢貿貿不知識愛妻之情易勝於愛同已矣而太朋則起疑於然疑之跡急於報復甘心戕害此亦必欲求生者也然於已具之獄難容濫緩之論令道臣知悉此意來頭同推如得別般違端另具意見陳聞事竝以分付○又啓言河東府滯囚劇逆洋海之四寸弟惡得意得婢自今三月等則以凶逆之至親與僮指當初逮較必有委折今不可遽爾決放請上裁敎以竝本府定屬官奴仍令保授本官俾無得擅便行止婢屬亦令定屬官奴○又啓言驪州牧殺獄罪人姜就文獄事請令該曹稟處從之敎以金女判達之渠以鄕曲賤人能知貞白之義視死口女歸不失所守卽曹覆啓中褒美之請深得風礪之政令道臣分付地方官就其閭表事行會○又啓言光州牧殺獄罪人崔明達獄事依前訊推之意請分付道臣鎭安縣殺獄罪人卞德金獄事依前訊推長興府殺獄罪人金占東獄事還囚嚴訊期於取服之意請分付敎以光州牧殺獄罪人崔明達獄事則藉如道伯跋語以擬議首侊於天顯之親▣傷於倫理則大明律只坐家長云云當屬於衍文闕典乎臣次情與跡俱較然又不必拘攣於換定持難於年久今若以昌信爲首明達明水爲從則爲昌信子者其敢潛幸其自脫不死代其死之方乎如是然後王法不屈天倫可伸豈非所謂一擧兩得乎惜其道伯之意不到此矣換定一款姑不勒令擧行而昌信身爲先捉致營府以渠犯與子犯間發問目捧供啓聞後更爲稟處鎭安縣殺獄罪人卞德金獄事則者證旣不緊著斷定終涉懸空而雖欲移換又歸懸空第令依前同推長興府殺獄罪人金占東獄事則前判堂之覆難獄體當如是道伯之捨舊見亦可見從善之意而一條疑端終有未盡釋然者德來等助虐之手勢猛與不搤比占東果何如而今於成獄之時不可草草監覈牢定鐵案令道臣就此出意見論題該邑使之詳加究詰待了當報來仍卽狀聞後稟處○又啓言平山府殺獄罪人崔阿只等結案取招事報議政府詳覆後請稟處敎以報議政府啓覆時稟處
정조 11년 · 강
遣承旨詣宗廟永禧殿奉審
정조 11년 · 강
宗廟永禧殿命慰安祭設行
정조 11년 · 목
禮曹啓言宗廟第八室第九室後邊北階石頹圮正殿至近之地有此頹圮之患慰安祭不卜日今初五日設行圍排等節分付該監擧行請擇日修改允之敎以階砌頹圮亦有圍排之例乎此則難免不審矣又啓言永禧殿移安廳後面浮椽折落自本曹堂郞奉審後請稟處敎以旣命承宣本審而修改待晴卽爲擧行無異內墻垣當爲慰安之擧明日受香今番則頉處稍大慰安祭雖設行而此後則一依前例爲之
정조 11년 · 목
禮曹啓言秋霖不霽稼穡受損祈晴之擧不容少緩四門禜祭不卜日今初五日請設行允之敎以祭官擇差祭物精備
정조 11년 · 목
宗廟永禧殿慰安祭四門禜祭在再明日也
정조 11년 · 강
昭寧園命告由祭設行禮曹堂郞監董修補
정조 11년 · 목
禮曹啓言昭寧園曲墻外沙汰處修改吉日推擇則今十七日爲吉云告由祭同日設行容入雜物令各該司進排亦令繕工監別定監役官前期進去本曹堂郞監董而役軍令京畿監營定送相地官一人兼奏時官帶去之意請分付允之敎以進去堂上仍兼獻官卽官爲大祝監役官以兼監役擧行以地方官別定差使員眼同監董相地官以金喜處差送修補時各別精緻近處或有罅綻處亦卽從便修改而丁字閣諸處可以修補處亦令從便修補事進去堂上知悉
정조 11년 · 강
命禜祭祭文內閣知製敎撰進
정조 11년 · 목
因政院大提學金鍾秀牌招啓稟有是命
정조 11년 · 목
予曰各殿有頉處奉審則果何如豊之曰宗廟第九室北邊階石三間許頹圮永寧殿後面第二間浮椽十一箇盡爲缺落矣予曰椽木必緣腐傷以致缺落殿官何不預報耶此後殿監數數巡見如有傷痕卽爲來告事分付予曰奉常寺官員發牌使之來待事分付
정조 11년 · 강
同義禁李在學以母病陳疏乞遞批許救護
정조 11년 · 강
副總管柳義養疏陳五禮儀釐正賜批
정조 11년 · 목
疏略曰臣於年前伏承五禮儀添補裒輯之命不敢以固陋辭略加考準今方撰次而其中禮節有不加不仰稟整改謹以可疑者列錄仰陳俯詢大臣儒臣及知禮諸臣博考爛議佾舞祭禮之所重也登歌在階上軒架在庭下佾舞在其間歌樂俱在正中之處則佾舞之不宜偏東偏西而與歌樂合成一行可知也近日則不設於正中之處而偏在西庭殊失禮意或云正殿太祖室在西則佾舞從最高位而設故在西庭似或然也此甚不然夫歌樂在正中之處則歌樂不從最高位而獨此佾舞乎蓋國初宗廟正殿只是五室左右各有空室一間故第三室閤門正當泰階正中第一室第二室在西第四室第五室在東故東庭之廣只爲三間祭享時殿下板位盥洗位及諸執事序立之位及功臣位皆在東庭地勢頗窄故佾舞設於西庭似以是也今則東西庭之廣亦然則六佾之設三佾在正路之西三佾在東佾舞排行各以正路之廣爲準則似合禮意一毛血盤大明禮國朝五禮儀必設於卓子北端神位前正中矣今太廟設於卓子之上極西近南豕氏俎之上與圖式不合蓋卓子甚窄故守僕輩欲爲苟且有此移設蓋毛血之進奠與退出乃在豕氏未入奠之前故暫借空俎而奠毛血大享設饌之奠東奠西皆有深義且毛血圖式之必設於神位前正中之處者禮意有在則何可輕易耶一香爐香盒大明禮及五禮儀香爐奠於卓上正中香盒則無所奠也儀註只有奠爐之文無奠盒之文而今享禮時爐盒竝奠於卓上獨可爲禮乎依圖式勿爲還奠卓上恐宜一宗廟享祀時先大王神主大祝出納先后神主宮闈令出納自高麗至本朝以宗廟祿官爲宮闈令至世宗朝因禮曹啓始以宦侍爲宮令也更加商議處之一宗廟床卓高於神榻事涉未安決不宜一向因循一景慕宮正祭時誓戒一節年前因宗臣疏論令廟堂收議命置禮曹矣夫誓戒是享禮之大節也今景慕宮正祭恐不宜用從略之禮令廟堂諸臣考禮處之一毛血盤宗廟永寧殿風雲雨雷祭儀皆有入奠之文又有捧出之文至於社稷則只有瘞坎之文恐是儀註闕文而不敢臆斷一北道八陵及明陵曾以先王朝特敎作爲山圖藏之禮曹及本陵而至於諸陵則未及成圖宜令禮曹竝作諸陵園山圖藏之禮曹及本陵園又以一件藏之史庫亦宜一祀典必有等級然後禮可以明矣卽今各陵忌辰祭品論之不過七種至於他園及各墓七種之外又加五種且於一種之中永祐園則比諸陵或減三器或減一器當初磨鍊之意可見矣至於諸園墓比諸陵或加減者則其減則然矣其加則大失禮意又以名節祭論之名色之爲十一種大體同然而永祐園則比諸陵有減無加他園則或加或減以園墓論之則昭寧園順康園綏吉園器數之多寡不同各墓祭品亦有過於諸陵此亦違禮之大者一愍懷墓昭顯墓祝文皆稱謹遣臣又稱謹以而懿昭墓祝文只稱遣臣不曰謹以而曰玆用恐是先朝所用之祝尙未釐改也一五禮儀文宣王釋奠樂章國朝奠幣時引用大明初獻之樂章初獻時用大明禮亞獻之樂章亞獻時用終獻之樂章終獻時以亞獻旣用之樂章仍用焉按大明禮三獻時樂章則有曰登獻惟三於嘻成禮觀此詞意乃是獻之旣三禮之旣成之後也蓋皇明樂章自迎神至送神凡六章皆用宋朝樂章惟宋之奠幣樂章皇明闕而不用我朝遵用皇朝樂章而爲補奠幣之缺章今欲釐正則奠幣用宋朝樂章諸樂章一依皇明制然後可無紊亂一太學從祀或有姓名誤書之位板胊山侯薜邦書以鄭國高唐侯邦選書以邦巽蓋邦字漢時諱而改之至今不復也薜之爲鄭選之爲巽以字樣近似誤書也詳考後以本姓名書之宜矣一外邑鄕校東西廡從祀位次宜從太學例宜令禮曹發關行會收取各邑校廡從祀位次釐正恐不可已一五禮儀望祈嶽海瀆祭儀曰升詣東嶽又曰詣東嶽又曰初獻東嶽序例不言東嶽之名恐是闕文載錄望祈諸山川祭儀曰東方山川首位只言雉岳不言川名一嶽海瀆山川五禮儀望祈祭小註曰嶽海瀆祝文五方名一山川祝文五方名一而序例嶽則於東闕而不書海則於中於北竝闕不書瀆則於東闕不書川則於中又闕不書夫上與中不言海或其有據而於東不言嶽與瀆中不言川恐是闕文一五禮儀之字誤與闕文以臣愚考證註改而至若禜祭小註二日每日一禜之二字恐是三字視學儀升自西階之西字恐是東字之誤尊羃云八尊之八字卽六字之誤周禮圖亦云六尊祭器鳥彝書以烏畵亦以烏夫禮器元無取烏之象誤書誤畵明矣凡此諸條誤處雖不過不字而有闕於禮節可以釐正者故仰稟一毛血盤五禮儀社稷則大祝各瘞毛血於坎先農則曰諸執事俱進撤毛血以出續五禮儀嶽海瀆則大祝各捧毛血出今行儀註雩祀則曰大祝各捧毛血以授祝史祝史出詣饌所云毛血捧出均是一體而措誤各自不同今宜以一釐正一五禮儀旣是列聖朝特命撰輯以成一王之制則國中禮書至重且大也此書之板若不及修補則重大之禮書更無板本矣今宜搜問板本所在補缺增修重刊廣布恐合事宜批以後錄禮疑諸條俱有意見依疏請問議後稟處
정조 11년 · 강
遞同義禁李在學以李文源代之
정조 11년 · 목
敎曰受田禁堂許遞前望單子入之待下批牌招察任
정조 11년 · 목
敎曰文案以前任兵判有下詢者吏曹判書金履素牌招來待
정조 11년 · 목
敎曰日勢已晩委官承旨及禁堂問卽一二員中先卽開坐俾無侵夜事分付禁府
정조 11년 · 강
宗廟墻垣北城頹圮命申飭守直
정조 11년 · 목
兵曹啓言宗廟西邊墻垣因雨頹圮先以把子圍排待晴修築而令漢城府座更依例定送巡羅營門則申飭校卒使之巡察之意請分付又啓言惠化門北邊城廊近處體城頹圮爲先把子圍排急速修築令該軍門各別守直之意請分付竝允之
정조 11년 · 강
命李茂煥兄弟拿囚
정조 11년 · 목
敎曰李茂煥兄弟今已拿來令該府卽爲拿來囚
정조 11년 · 강
命推鞫姑罷待明朝爲之
정조 11년 · 목
掌令崔烜連啓批以不允田文顯事如是持難極爲未安矣
정조 11년 · 강
遣承旨詣宗廟永禧殿奉審摘奸
정조 11년 · 강
召見禮吏判于重熙堂禮曹判書徐有隣吏曹判書金履素
정조 11년 · 목
予曰獄情轉至妖誕究竟無期矣有隣等曰必有主張浮動之人而終未覈得誠泄泄予曰龍虎營捉囚者卿須施威捧招也
정조 11년 · 강
吏曹判書金履素疏辭新除天官之任賜批
정조 11년 · 목
批以疏辭過矣卿其勿辭行公
정조 11년 · 강
命私奴述伊同等給復
정조 11년 · 목
敎曰衿川民人李基大事纔有拔例收葬之命而當其士人李在榮之渰溺也兩奴之拚死生爭投洶濤中竝至胥溺而互相抱持至死不釋幸因大基之義氣拯出於無奈何之際而其捨命爲主之誠無間於死生在朝家敦勵之議不可以常賤泯然私奴述伊同等特爲給復事下諭于京畿監司
정조 11년 · 강
許施北關設邑換穀之請
정조 11년 · 목
備邊司啓言卽見咸鏡監司鄭民始狀啓則長津地百餘里之間無非可耕可居之地不可不設邑者有四幅圓餘四百里人民近三千戶凡百擧行無非守令之事而事務屬於監營殿最屬於兵營以邊將而行守令之事旣無吏鄕又無刑律苟艱之端有難盡擧時居民過半是流入之類散亂無統若不置守宰制置刑律惡習漸長殺獄檢驗請於咸興判官往返之際自當爲五六日咸興有故更請他邑則已過旬望此又難處者也本鎭處於西北之衝無賴之輩以其無官府禁防莫不取路於此鎭守之方宜有備禦也地之可合事之難便有如此則設邑之議不必持疑大抵關北之俗貴邑而賤鎭故要藉一時州府之名以雪積年困屈之恥然旣設官府又置長吏矣率彼鳥啄獸伏之類而入此則頓忘向時鎭名之羞只思今日府民之苦行且望望而去畢竟空境而後已朝家擧措宜愼終始設邑之請決不可遞許第又有不然者有民則有役今古通誼長吏之苟得其人道臣苟審其便輕其徭役務盡永久之道何患乎旣聚旋散也設邑一款趁今許施凡百經紀使之條列狀聞後守令差遣待其時稟處三水府處萬山之中所謂邑治不過如掌之地而本府十七社中六社卽邑民所居其餘東西十一鎭堡稱以十一社而邑民絕無以略干土卒旣應鎭役又應府役已是難支而邑治僻在一隅道里隔絕號令不及民間之疾苦莫察列鎭奸弊緣此尤▣以關防言之若使敵兵自鴨綠江直向厚峙則甲山一城不足有無自長津江直向咸興則過自作魚面而後知之已無及矣魚面之地處于一邑之中開野比邑治爲數三倍今若移設邑治於魚面則號令可行於一境聲勢可接於兩邑革罷神方分屬兩堡小農則尤甚疲殘羅暖新▣坡之間雖無此小堡似無利害革罷而付諸新▣坡若於一境之內減得四邊將則鎭樣差勝民弊可除罷鎭之地各置邑倉與把守則比之設鎭似無所損也十分商確明知其萬全無失然後從長變通實合事宜北關穀簿夏穀居多秋穀則堇充於納還應稅民之所食四時兩麥而交濟各穀十二萬八千餘石換爲正穀盡作久置一邑之數多爲三萬石少不下近萬石逐年添耗民情難堪今依南關例元數中折半換正穀作久置折半依前散在則此是二留一分之穀恒留當爲四萬餘石設有移粟之時決不當盡運此數則必無不足之慮待其運出卽以散在條依其數換色添補事也北關交濟穀之留分之法嚴立科條行之未久遽議變通恐非備豫之長策而第以狀辭考之則民情事勢決是行不得之政以南關十一邑之民受食七萬餘石之穀而民猶病之況以九邑之少當此十二萬餘石之久置乎道臣所謂元數中折半換正穀云者誠爲得之然依其數換色充補實合事宜三甲各鎭土卒生利甚艱身役若重太半是屢空百結之類無妻者居多若是殘敗論以防守已極疏虞想其形勢亦足干和而生子生女竝從母役則土卒之歲耗年縮勢所必至男從父役之請實出於不獲已之擧苟利鎭卒何論所失此亦依狀請許施北關各鎭中黃拓披殘敗尤甚土卒不滿二十而分排於把守烽其室撥所之役則終年守番不得耕作次次逃散將至廢棄北關內奴限二十口許給事也特爲許給以爲一分支過之道而外此懷保矯捄之方專係於營閫之隨處斗護邑鎭之悉心撫恤竝以此意請嚴飭分付允之敎以今旣設邑則趁此設施之初宜講萬全之策如有所見更卽論理成節目後錄狀開事分付觀此草記措辭便一對策蔓語太多難以分類領會如是而外邑能不眩於擧行乎此意廟堂知悉申飭該堂後勿如是也
정조 11년 · 강
給忠淸道渰頹戶恤典
정조 11년 · 목
忠淸監司尹尙東以道內渰頹戶馳啓敎以死傷民人依他道例特蠲身布漂壓民戶恤典題給一款嚴飭邑宰俾無虛實相蒙之弊小民失所與否才遣繡衣考其勤慢還朝後優劣自當知之然不勤方伯亦焉敢獨逭其責體此敷示之意無或一毫放忽事申飭該道一體嚴飭兩南伯
정조 11년 · 강
大司諫洪檍上疏辭職仍討國榮等賜批
정조 11년 · 목
疏略曰臣於衰朽之餘豈有毫分可襯而迺以已試蔑效之任加之不肖垂死之身左右量摯萬無承當之望乞令刊改嗚呼國榮之俱逭肆市之顯戮竟致首領之獲全至於萬古所未有之夏賊出而人紀絕矣雖用參夷殄滅之典亦未足以洩神人之憤适雲之律旣許旋閟終未夬施則尙可曰國有三尺乎亂逆因此而行瑮福釀稱兵之謀明賊畜內應之計自有是變大小皇皇庭籲陛爭腔血盡焦賊醫妖媪之同情釀凶其端已露今若竝加一覈情節可得而天聽逾邈兪音終靳思之及此寧不痛哭伏願夬從群請使懲討克嚴批以勿煩爾其勿辭察職
정조 11년 · 목
掌令鄭景祚連啓批以不允田文顯事如是持難極爲未安矣
정조 11년 · 목
因李東憲囚單子敎以諸堂如未退去與李元謙捧口招草供後結語仍爲論理議處以聞如已退去明日捧供
정조 11년 · 강
召見承旨沈豊之等于重熙堂承旨趙衍德李時秀判義禁金鍾秀營建郎廳鄭東敎
정조 11년 · 목
予曰到今鞫招已露根脈所謂根脈果抵於鄭鎭赫鄭鎭星耶鍾秀曰然矣予曰鄭哥聞是道內望士云然乎鍾秀曰如渠醜類何足以望士責之乎予曰方思究竟之道而事多難處何以則爲好耶鍾秀曰尙未究竟誠甚可悶而發捕都事今若上來當出決末矣予曰卿往見領相以從速究竟之意相議也予曰別庫所在木何當輸入耶東敎曰木物已盡劈連故方欲輸來矣子曰輸來時車用幾兩耶東敎曰當用數百兩矣予曰窓戶等所造木亦以別庫木用之耶時秀曰木理甚好故欲以此用之矣
정조 11년 · 강
刑曹判書宋載經疏陳病狀乞遞秋曹壽司本兼兩任賜例批
정조 11년 · 강
命濬川堂上明日來待
정조 11년 · 강
命兵郞金珍恪濫棍委折査問
정조 11년 · 목
承旨趙衍德啓言兵曹佐郞金珍恪謂以院隸坐於肅章門欲爲懲治送言本院故只以略治之意答矣敢藉莫重之御門濫施重棍以微細之事無難重治則傳命之隸將無支保之勢萬萬駭然請推外無他罰何以爲之敎以夜禁則如非朝紙去來則無或饒貸之意蓋法典直提學以下皆無得犯夜故也今聞爾言院隸不接於肅章門於何住着乎渠以遐方文臣猥叨兵郞凡於門禁夜巡無不懈惰獨於此事如是者可見其痴濫之一端其委折卽令該房査問金珍恪處以啓
정조 11년 · 강
陵幸時植炬命指一回啓
정조 11년 · 목
京畿監司徐有防以陵幸時畿甸植炬劃卽稟處啓敎以須有特敎至晝停所植炬出還宮俱値擧火時則自陵所至該地方境上皆當植炬今此磨鍊之只及出宮晝停者未知爲然今旣如是定式則他陵寢亦各有劃一之制令該廳爛商該道指一回啓
정조 11년 · 목
政院以履素違牌啓敎以乘乏之故自西移東非始許終靳況旣無情勢之可言在吏判道理但當行公而已昨今屢違無意承命事體所在誠極未安吏曹判書金履素從重推考與亞三堂更卽牌招開政○又以違召啓敎以如是違牌極爲未安從重推考違牌傳旨勿施仍以前牌催促違牌勿爲呼望○敎曰吏判之如是逡巡必因誤看俄下飭敎而然本職是何等重任則寧有乍授旋解之理乎去就大關國體吏曹判書金履素從重推考因以前牌各別催促
정조 11년 · 강
命時囚金珍恪議處
정조 11년 · 목
政院啓言金珍恪以爲妄作之罪焉敢逃於問啓之下溺職之罪罔知攸措云矣敎以議處
정조 11년 · 강
命罪人金履默放送權裕等拿處
정조 11년 · 목
刑曹啓言龍岡縣殺獄罪人金履默獄事一案似或平反之道上裁初檢官龍岡前縣令權裕覆檢官三和前府使李格竝令該府請拿問處之敎以此獄之當初成獄及金履默之斷以元犯者專由於宋同卓等立證之招而到今同卓等三人一變前招皆以怯於惡刑初檢時誣招納供則所謂履默之元犯自在脫空中以傷處言則屍體之經日變動乃是常事兩檢狀中紫黯微堅未見其眞的傷痕以獄情言則履默之於仁采交誼則同槧之厚也爭端則絕纓之微也住所戲譃出門分手乘憤猛踢似無是理三世傳家之疾一經書齋之說俱出於死者及屍親之言則此爲仁釆實病之明證尋醫給藥俱不足爲眞贓而設令仁釆眞有被踢之事則其弟麟釆之來見也固當不待問而卽愬不待再詰而始吐以檢體言則殺獄訊囚自有常規別設治盜之具以爲恐嚇之資者前所未聞大關後弊初檢文案覆檢時例不相通而初檢官之密囑覆檢官之曲循俱極駭然罪人金履默則爲先放送初檢官依回啓施行
정조 11년 · 목
持平柳頤玄連啓批以不允田文顯事如是持難極爲未妥矣
정조 11년 · 강
命罪人李邦億等放洪樂恒議處
정조 11년 · 목
因禁府時囚錄啓敎以雖令保放出場之遲滯可悶保放及未拿來罪人中李邦億不待行査自有捕招本事之虛謊可知放送田光羽柳光㾾今日捧供考律勘處後草記朴泰俊黃世中梁得河趙鳳麟朴亨源李格權裕等竝罷黜放送後草記事分付洪樂恒今日捧供仍令議處事一體分付
정조 11년 · 강
命禁府坐起次堂擧行
정조 11년 · 목
政院以判義禁金鍾秀違牌啓敎以令次堂擧行
정조 11년 · 강
命明日推鞫待罪人拿來爲之事傳于委官
정조 11년 · 강
命檢書官重推刑曹吏自內閣嚴治
정조 11년 · 목
奎章閣以濟州收去二月討逆赦典回啓啓下尙不出給該吏科治啓稟敎以檢書官爲先從重推考該吏之該曹科治有名無實後弊所在不可不重治自本閣各別嚴治
정조 11년 · 강
召見時原任大臣于誠正閣領議政金致仁領府事鄭存謙判府事徐命善領敦寧洪樂性判府事李福源金熤左議政李左協右議政兪彥鎬
정조 11년 · 목
敎曰領議政入侍事遣史官傳諭予曰卿以鞫座未參有所云云而使他大臣替行亦何妨也致仁曰閭巷間傳說不翅十分眞的而今者朔數已滿云臣民歡忭之忱有不可勝言矣今日欲承聖敎兹敢登筵矣予曰五月以前予亦來詳近始聞知矣至於應行節目間事雖或差晚亦何妨也致仁曰天祐東方有此莫大之慶歡欣忭祝更無可達而今爲八朔則其在愼重也事體也產室廳擧行凡節不容一時差緩矣予曰更診脈侯從後爲之亦未晚也且目下事稍待淸謐以爲擧行好矣予曰鄭哥則徐判府事李時秀曾爲束伯時亦已聞名云矣致仁曰李章運之特放在鞫體極涉如何鞫座已罷故臣亦未能爲草記矣予曰末梢必是放送之人故果有處分矣致仁曰臣年老多病國事身名恐有僨誤之慮或賜體諒是所望也予曰此何等時而初非言私之日卿病如或未差暫請由暇可矣致仁曰謹當呈辭而臣若不爲次對則次相不欲行是可悶也予曰卿言誠然矣存謙等曰閭巷間傳說眞的朔數已滿擧行諸節不容少緩臣等相率請對而後出去矣予曰一未診候姑未的知何可遽從卿等之請乎且考之前例亦無十分此準者矣僉曰前例豈曰無之朔數已滿湯劑進御一時爲急矣予曰明聖王后曾無內局藥一貼進御之事且予誕降時至當朔始設產室廳何必拘於禮貌欲爲張大之事耶樂性曰臣方在藥院故其所擧行尤爲繫急矣予曰卿等何爲相率入來乎僉曰臣等欲得準請入來矣予曰目下事姑未收殺此時何可議定乎關東想必騷擾卿果申飭於東伯乎熤曰果爲言飭於臣子矣予曰此獄與洋海獄事稍異矣命善曰獄情雖似然而根因則必有不可不嚴査鋤治矣予曰擧兵云爾則不可不設鞫而設鞫則又近虛誕在國體誠如何矣僉曰亦不可仍令抛置矣予曰連月雨水太過誠可悶而外邑被災不如京內云耶命善曰宮墻頹圮處今欲修築而非但雨意未霽修改似太早何以爲之予曰頹處浩多雖自今日始後當至晚時矣予曰領相不爲次對則左右相不欲替行云領相至有筵稟而今已受暇卿等但當主管宜矣命善曰近日銓官之懸牌或至三四日事體誠駭然矣予曰趙判府事事誠過矣自今以後反恐其出仕矣僉曰臣等之請亟賜允從焉予曰愼重與事面果不在設廳與否而旬後望間當有下敎矣
정조 11년 · 강
召見承旨趙行德于重熙堂
정조 11년 · 목
予曰宣傳官韓命祥處下去諭旨持來予曰此諭旨自政院成送而三日內必抵宣傳官處事分付
정조 11년 · 강
命胎室石物待秋成更爲稟處
정조 11년 · 목
領議政金致仁啓言昨年夏以寧越胎室加封事因大臣筵奏禮堂知委本道所入石物預爲措備而先有待秋擧行之命故至今遲待矣今則秋序已屆分付禮曹雲觀卜日知委該道運置石物磨置請待秋擧行敎以欲觀今年秋事爲之待秋成更爲稟處
정조 11년 · 강
命寫官輩仕滿陞遷報吏曹計仕
정조 11년 · 목
領議政金致仁啓言銓曹計仕之法素稱最嚴而雜歧輪回之際此法蕩然以寫官譯官言之寫官仕滿四十五朔報銓曹出六則譯官之當其次者又自寫官出六後始計仕四十五朔輪回之法本如是而今則寫官出六未久而譯官稱仕滿譯官出六後寫官亦如之銓曹不復審察隨報檢擬雜歧中此弊指不勝計而寫官譯官尤甚莫重仕法爲此輩一任壞亂誠可寒心已往雖難一一追論卽今在職者令該曹覈汰此後則仕滿陞遷後當次各廳遷轉窠差出時隨卽報吏曹請使之計仕從之
정조 11년 · 강
命政府錄事二次陞遷樞府一次陞遷
정조 11년 · 목
領議政金致仁啓言政府樞府兩錄事計仕陞六卽法典所載而以勞逸顯殊政府錄事三陞後始許樞府錄事一陞爲宜故臣果以此陳稟蒙允而伊後大臣漸多赴公頗數亦不可謂無勞矣三陞一次實有不均之歎自今更爲定式政府錄事二次陞遷後樞府錄事一次陞遷恐合事宜故敢達從之
정조 11년 · 강
命錄孤除職申明舊法
정조 11년 · 목
領議政金致仁啓言朝家錄孤係是重典苟或踰濫爲弊反甚自古必以嫡長孫除職法意有可見也間或有支孫調用之命而此則只用於其時其人而援以爲例至於向來無論支嫡之自下陳情至爲未安致使恩典屑越自今申明舊法非有特敎毌敢以支孫檢擬事嚴飭銓曹且近見該曹望單凡於承傳懸註只書後孫亦非古例請一體申飭以嫡長孫懸錄從之
정조 11년 · 강
命各軍門財力濫用提飭
정조 11년 · 목
領議政金致仁啓言各軍門財力自來頗饒所以備緩急之需而昇平日久經用多端視前不啻枵然三局則雖有都提擧元無毫髮管攝便一宂官守總兩營則竝此而無之藉令有非法濫用之事朝廷何以知之軍門錢貨許貸放債朝禁本嚴而歲月旣久又或如前者有之臣常慨歎卽今諸將臣皆謹愼奉公其於典守似無他慮而然自上提飭則必益有警勵之放敢望留意焉敎以卿言好矣時欲差遣御史抽栍翻閱未必不爲警勵之一端欲以此留意矣
정조 11년 · 강
命政院日記私謄事盤問覈出
정조 11년 · 목
領議政金致仁啓言臣於近日政院日記私謄事雖未詳委折以堂疏論列見之則其非該吏私謄可知而畢竟罪止於該吏指使者妟然則寧有如許國體伊日諸承旨使之自首而又不自首則令該曹盤問該吏請從實覈出從之
정조 11년 · 강
命濬川堂上後日來待
정조 11년 · 강
重推吏曹判書金履素參議李集斗前吏判尹蓍東
정조 11년 · 목
敎曰旣無情勢尙無去來寧有如許國體所深引者未知何事而聞筵敎揆以分義焉敢更事逡巡吏曹判書金履素從重推考仍以前牌各別催促斯速開政參議一體牌招違牌竝勿呼望雖因急於勉出長堂三品官之一日四牌有傷事體參議李集斗爲先從重推考領議政金致仁啓言似聞日昨傳敎中二字下敎爲惶恐難進之端云而臣則以聖意始欲曲諒於西銓及其東銓無可爲之人乘其乏而自西移東之敎知之未知吏判不如是看得乎昨今違牌似涉無義亦甚未安吏判金履素重推請申飭行分從之又啓言向來以一名疏通事承敎成節目其中已出身者持許三曹調用至今遵行矣今番大政刑郞之望忽以一名外人無端竝擬觀聽莫不訝惑事係官制不察大矣典獄參奉卽參下正職而首擧者非生進非前銜也未知曾有是否而終非愼惜銓法之道不可以已遞無警前吏判尹蓍東請重推從之
정조 11년 · 강
命承旨及兵曹堂上前望單子入之
정조 11년 · 강
有政吏曹判書金履素參議李集斗兵曹判書李坤進
정조 11년 · 목
以李百亨爲校理黃昇源爲兵曹參判李顯秀爲昭寧園守奉官顯秀初仕也鄭萬始爲書狀李聖圭爲都總管任希曾爲副總管黃昇源元厚鎭爲同知
정조 11년 · 강
命罪人議處次堂擧行
정조 11년 · 목
政院啓言罪人李元謙等議處照律事命下矣判義禁金鍾秀謂有情勢不得擧行云請牌招敎以令次堂擧行
정조 11년 · 강
命原州判官上京委折査實
정조 11년 · 목
因義禁府都事原州判官李時淵受由上京狀啓敎以此時該倅豈可受由在京給由之道伯尤萬萬駭然營下一守令不能申飭何以檢督道內守令乎其委折令廟堂爲先査問草記該守令之上來委折亦令該曹査實草記
정조 11년 · 강
命宣傳官李義祐等嚴棍兵判李坤重推
정조 11년 · 목
政院啓言今日敦義門開門時更鼓未下之前誤以宣傳官標信祗受擧行宣傳官之矇然祗受該門部將之徑先開門俱極可駭所當重勘而本院請推外無他罰何以爲之敎以後弊所關萬萬驚駭且關師律不可尋常處之當該宣傳官護軍部將等竝令兵判待明朝嚴棍捧供草記諭罪仍令兵曹嚴飭各門後勿如是身爲本兵難免常時不飭之責當該判書從重推考行首宣傳官亦難免不飭之罪爲先汰去
정조 11년 · 강
命時囚李東憲等勘放
정조 11년 · 목
義禁府啓言前統虞侯李東憲問目內泛稱遲晚所當請刑而曾經宣傳官請上裁敎以折納梅枝一款卽其當査之事而觀此供舜渠必常時使喚故進退時有此扶掖之擧一時使之扶腋罪重乎常時長令使喚罪重乎渠在佐幕同在一營則同洛之嫌渠實難逭何暇雌黃主帥以至轉囑繡衣之擧乎渠固妄物似此僨事料之熟矣爲先罷職放送又啓言前府使李元謙問目內泛稱遲晚所當請刑曾經宣傳官請上裁敎以所聞有云云果非立證乎況虞侯東憲卽渠從叔則所聞於東憲座上之說傳於御史御史安得不信聽乎昨見道伯査啓徵歌一款自歸烏有雖係目擊耳彯之事挺身作證不緊甚矣況本事相左如此固知渠遇事不端的焉敢到底浮雜不堪自來技癢乃爾至於供中義理二字尤極駭悖渠雖無識武夫亦豈可發此不成說之說以此以彼痴灆莫甚從重勘律放送以爲造言反舌之戒又啓言領運差使員田光羽問自內泛稱遲晚所當請刑而曾經宣傳官請待判下擧行又啓言自作堡前權管柳光濂問目內泛稱遲晚所當請刑而旣有勘處之命請待判下擧行竝敎以議處仍爲照律先放送後草記又啓言前獻納洪樂恒有議處之命矣旣已詣臺放卽退歸莫重合辭無端闕啓誠極可駭請以此照律允之又啓言田光羽漕船之京江致敗雖在到泊分倉之後旣是計穀納倉之前則難免不能檢飭之罪以此照律杖一百收贖告身盡行追奪放送柳光濂還穀法意至嚴則雜物代捧雖從民願自歸違法以此照律杖一百告身盡行追奪放送敎以如有功議各減一等又啓言前獻納洪樂恒照律杖八十告身三等允之敎以議減一等又啓言昌原前府使李元謙杖八十告身三等允之敎以功議各減一等
정조 11년 · 강
惠慶宮進服加減歸脾湯元方中去黃連加半夏一錢枳實五分十貼命更爲製入榻敎也
정조 11년 · 강
命專經文臣殿講念後爲之
정조 11년 · 목
因政院啓稟敎以念後爲之臨時更稟
정조 11년 · 강
命領議政金政仁安心調理
정조 11년 · 목
因鍼炙呈辭也
정조 11년 · 목
因別軍職李儒敬候長弓換出狀啓敎以以辛丑條中無論完與破只充本數換來而以此觀之他種軍器之腐傷可知此後完緻典守之道與守臣面加爛議論理狀聞修政後處今幾畢役乎多日進留貽弊可悶凡係廚傳等事一切省略復命當在何間亦爲指一狀聞事回諭
정조 11년 · 강
命原州判官李時淵改差待病間甄復
정조 11년 · 목
吏曹啓言原州判官李時淵以爲治療上京諸症危重萬無還任云矣敎以如此則改差其代口傳擇差故重臣家從官者只有此人仍至無故作散是豈乏舊錄孤之意乎待其病間卽爲甄復事本曹知悉仍捧承傳
정조 11년 · 강
以閔百準爲原州判官口傳也
정조 11년 · 강
命儒生上旬輪次待下敎大提學牌招
정조 11년 · 목
成均館啓言今初七日儒生上旬輪次而大提學金鍾秀方在不爲行公中限內不得爲之敎以待下敎日令政院大提學牌招
정조 11년 · 목
該廳啓言中部居金重得今初六日漢城府近處得二朔遺棄女兒欲爲收養依節目給料使之乳養
정조 11년 · 강
命判義禁金鍾秀等推考鎭將柳鎭恒罷職放送
정조 11년 · 목
政院以判義禁金鍾秀知義禁李文源鄭昌順違牌啓敎以判事一知事之謂有情勢處義太過二知事不欲番番替行以遏勉出之路者此則似然所當更令牌招而如是之際當署滯囚可悶違牌兩堂推考時囚柳鎭恒如干錢穀事未足爲不法而選妓徵歌一款觀於査狀可知傳說之差爽隨行異於選往讀表亦異於唱歌國制之外身被重縗謂之稍欠於人事則可也得罪於名敎則過矣近墨之戒納履之嫌未必專諉之已故之鎭將由前由後宜令知警罷職放送事分付該府
정조 11년 · 강
罷前承旨李謙煥職
정조 11년 · 목
政院啓言日記私謄捧現告則前承旨李謙煥自首矣敎以凡朝臣之撰狀修譜也求謄於記注自是常有之事至於不勤藏守之弊因年前事端及伊後閪失事雖有申飭而承史之因事考見卽亦常事名以承宣寧認委罪下吏事雖微細貽羞不少直欲處分而特因未及自首故耳旣捧現告當該承旨罷職
정조 11년 · 강
分揀宣傳官李義祐罷承旨洪仁浩職
정조 11년 · 목
兵曹啓言依傳敎宣傳官李義祐敦義門入直護軍李仁哲部將裴光運等各嚴棍十五度後査問則李義祐以爲入仕纔過一望生疏所致標信擧行未詳其例自陷妄錯之科云李仁哲裴光運等以爲標信祗受未諳其規自歸犯科云矣都城正門開閉之法若値更鼓已下之後則用以符驗與宣傳標信自是前規至於昨日敦義門開門只用宣傳標信事之驚該莫甚李義祐爲先汰去令該府拿問定罪李仁哲裴光運亦爲汰去付攸司請勘處敎以城門開門之規間門外無論宣傳官人定前仍留人定後留門所賚傳者皆用宣傳標信至於昨日事旣因禜祭閉門則雖在人定前當以開門標信賚去而只憑常時仍留時例矇然以宣傳標信受去者已極駭然設或拖至人定後當與符驗伴傳然後可以開門而迫鍾出去不言符驗二字尤極駭然然其出給者承宣也祗受者門將也宣傳官入仕未幾容有可恕已施重棍分揀放送護軍部將等設祭之日旣以閉門標信祗受閉門之後忽以宣傳標信開門者萬萬無據若此則雖在人定後亦當不準符驗只以標信開門大關後弊嚴加勘罪本事專由於該房承旨之不以開門標信出給而然當該承旨罷職院吏到底無狀一體決棍徵勵此後開閉門時符標祗受之式成出一通揭板門將直所廳壁俾勿犯科
정조 11년 · 강
召見下直守令于誠正閣載寧郡守洪善養原州判官任百準蔚珍縣令朴文絧
정조 11년 · 목
敎曰下直守令留待未下直守令當日辭朝予命善養曰下去善爲也百準進伏予曰爾在賑卽事多勤幹下去後每事必如賑卽時也予命文絧曰爾居何邑乎文絧曰居在江西矣予曰稱爾何許人耶文絧曰鄕族矣予曰今番賑穀爲幾許耶文絧曰合爲一千三百餘石矣予曰各穀數爻詳査陳達也文絧曰臣已忘却未能仰奏矣
정조 11년 · 강
命前承旨洪仁浩敍用仍任前職
정조 11년 · 목
敎曰事勢適然不過申飭該房難付生手前承旨洪仁浩敍用仍任前職牌招察任
정조 11년 · 강
罷大司憲尹承烈執義鄭萬始掌令鄭景祚崔烜持平柳頤玄大司諫洪檍司諫李思祚正言張至冕職以洪聖淵爲司諫洪樂貞爲持平尋遞樂貞以鄭大容代之
정조 11년 · 목
政院以推鞫時尹承烈牌招諫院無進參之員何以爲之啓敎以設鞫之時無端違牌極爲未安豈可因此不得開坐竝罷職前望單子入之待下批牌招先參坐後謝恩又以樂貞未署經不得參坐啓敎以許遞仍付軍職前望單子入之先參坐後謝恩
정조 11년 · 강
拿蔚珍縣令朴文絧
정조 11년 · 목
承旨李時秀啓言蔚珍縣令朴文絧進伏之際擧措駭怪其在前任高敞時賑穀數爻俯詢之下敢以忘却仰對尤極駭痛所當重勘而請推外無他罰何以爲之敎以渠之所爲萬萬無狀爲先令該府拿處究覈捧口招草供以啓其代今日政擇差下送又敎曰招致當直都事不待傳旨卽爲拿囚事分付
정조 11년 · 강
有政吏曹判書金履素進
정조 11년 · 목
以李度默爲大司憲林蓍喆爲大司諫宋銓爲執義姜世倫安鼎大爲掌令權中憲爲正言徐配修爲校理申大坤爲蔚珍縣令
정조 11년 · 강
命宮墻未畢築處以入番軍代把
정조 11년 · 목
兵曹啓言拱北門宮墻頹圮處今已畢築把守軍兵本處還入直之意請分付敎以未畢築處如有出番軍兵之立把者以入番軍代把後卽爲解送形止令該營具由草記事分付
정조 11년 · 강
命廣智營入直依兵曹草記批旨擧行
정조 11년 · 목
訓鍊都監啓言把守廣智營軍十五名還入直所出番軍十名將二人竝解送敎以依兵曹草記批旨擧行
정조 11년 · 강
命在囚戊戌等下送忠州牧囚禁李復運等竝放送
정조 11년 · 목
敎曰訓局在囚中奴戊戌等四命禁營在囚中劉城捕廳在囚中者斤同丁乭出付畿營別定將校下送忠州牧囚禁以待處分禁營在囚中金八福定驛子還送忠牧事分付該營仍爲下諭于畿伯又敎曰龍虎營在囚中李復運儒逸儒迪永緖正緖奴尙男訓局在囚中奴貴金禁營在囚中李儒昇竝卽放送後草記
정조 11년 · 강
命報謝祭不卜日設行
정조 11년 · 목
禮曹啓言禜祭纔擧積雨快霽報謝之節不容少緩不卜日今十二日設行之意請知委允之敎以獻官以下諸執事賞典依例捧傳旨
정조 11년 · 목
行德曰都承旨以爲禁府推案今方抄出而書役浩大勢難獨寫使院吏正書未知何如云矣予曰使事變注書書之推案與洪仁浩相議抄出事分付予曰左右相入侍事遣史官傳諭予曰濟州民人等當於協陽門率史官來坐以爲勞問而今聞都承旨坐於政院房內循例曉諭云事甚可怪此後無得如是之意分付
정조 11년 · 목
敎曰大臣兵判請對筵奏後推鞫按問出於重事體之意而其在曉迷警衆之道莫如下送該地方處斷且有未盡究覈事左承旨李時秀察理使差下使之辭朝
정조 11년 · 강
召見大臣以下于重熙堂左議政李在協右議政兪彥鎬判義禁金鍾秀察理使李時秀
정조 11년 · 목
予命察理使曰此是大事十分審愼爲之須使人心不至騷擾獄情務從詳明期於覈得窩窟亦必有造言者多般探得然後獄體可成領相以爲拘覈之前經先下送不成獄體云此言誠是矣然罪人捉來之際沿路自爾騷亂所見亦多難處故定送察理使此也時秀曰忠州堤川在囚罪人皆移原州拘覈乎予曰從便爲之歸路歷過忠堤曉諭民人也時秀曰捕廳及軍門在囚者其罪名事端未得詳知何以爲之予曰前後捧招文書皆取見也予曰去路見領相問下去後方略好矣
정조 11년 · 강
命耽羅貢獻各殿進上減半各司納限明年蕩減
정조 11년 · 목
敎曰耽羅麥事告歉才令船粟往哺此時此島凡係息肩之方宜有拔例軫念之擧貢馬聞下陸已久云雖難停免今因例貢招問領納人亦有慰諭者貢果係是薦獻物種依例封進而各殿進上竝減半其餘月令進上及方物各司納竝限明年麥秋蕩減內寺奴貢當年條亦爲蕩減浦作之弊曾所稔聞如是蠲貢之後不可無實惠之下究魚鰒之已捉已採者如難還給使之從便充貢於明年明年條停減如癸卯湖南停貢例事令廟堂措辭行會又敎曰旣承慈敎殿宮貢獻依各殿宮例爲之事一體行會
정조 11년 · 강
命濟州進上領來人承旨招問回糧題給
정조 11년 · 목
敎曰濟州進上領來人承旨招問疾苦仍問本州年事別回糧依年前特敎例題給後令該廳草記
정조 11년 · 강
遞副使閔鍾顯
정조 11년 · 목
左議政李在協啓言冬至副使閔鍾顯與正使有姻婭之嫌書狀則有相避之法正副使雖不在法典而聞以逡巡云不可不稟定故仰達敎以然則許遞
정조 11년 · 강
遞承旨李時秀以曺允大代之
정조 11년 · 목
敎曰奉命承旨許遞前望單子入之待下批牌招察任察理使李時秀令該曹口傳付軍職
정조 11년 · 목
敎曰次對久未爲之明日來會又敎曰聞卿尙住城外云明日入侍事遣史官傳諭于趙判府事
정조 11년 · 강
命倭獻丹木別軍職運致事分付
정조 11년 · 목
禮曹啓言倭獻進上物種中丹木五千三百八十斤仍令船運輸置於江華府事分付於領來監邑處敎以下去別軍職姑未復命卽爲運致事分付
정조 11년 · 강
命罪人東喆等押送原州嚴囚察理使下去按覈
정조 11년 · 목
敎曰罪人東喆東翼聲沃鎭赫鎭星別定都事一人仍定營校押送原州使之嚴囚以待察理使下去按察事令鞫廳秘關該道道臣
정조 11년 · 강
命罪人鄭昌東出付畿營牢囚
정조 11년 · 목
敎曰罪人鄭昌東爲先出付畿營牢囚營獄待他罪人盡爲押送後發送事下諭于京畿監司
정조 11년 · 목
右議政兪彥鎬曰藥院請對後成命尙未下群情抑鬱亟賜兪音予曰臨時當爲之矣卿之向日處義豈不過于其時下敎初無指的於卿尤爲不當伊時事實關於國體朝綱予言蓋指世道卿之深引豈不過乎其日承旨所傳之敎不如此則卿必不入城矣故不得已如此矣彥鎬曰臣有此罪犯又承嚴敎不勝惶感亦賜體諒予曰過矣次對爲之彥鎬曰領相未肅拜左相有病臣已獨進而可以回啓者有狀啓二度承旨李時秀曰訓鍊大將李敬懋不爲入侍請推考予曰何故也禁將知之乎禁將徐有大曰因服制來到闕外不敢入來云矣予曰日前試射時已入參使之入侍予曰備堂未還差者有幾人乎彥鎬曰李文源金履素金文淳朴祐源俱未還差矣予曰此外無他人乎彥鎬曰未及詳記矣予曰備堂中有記得者乎諸備堂皆以未能記得仰對予曰承旨亦未記得乎時秀曰臣亦未能記得矣予曰備堂中一人出去詳錄以來也予曰鄭一祥尹塾韓光會金尙集似皆未及還差矣彥鎬曰果皆未差矣予曰卿之所奏四人還差似好矣時秀曰總管具㢞侍衛寶劍落點幷家點故寶劍則兄有三人云矣予曰落點單子還入予曰誠官苟艱則文官守令中備擬也
정조 11년 · 강
許施關西各邑鎭大小米穀釐正之請
정조 11년 · 목
右議政兪彥鎬啓言卽見平安監司李命植狀啓則以爲寧邊等十七邑大小米代捧者依朝令五年內還作本邑計料而至於定州等二十二邑大米多或爲七萬餘石少不下二三千石或有全數代捧或有十七八分代捧者故五年內萬無盡作本邑之望平壤則大米近二千石而五百餘石則本邑一千四百餘石代捧小米此則以慈母山城穀移轉受來者亦難準數還作而蓋本道大米一年放下絕少每年加耗元數增加而所捧還穀米祖相雜故民皆願受小米而不願大米且農糧軍餉都是小米故大米之以小米代捧者勢似然矣今若限五年一倂還作則實有格而不行之慮依關辭大米太多邑量宜減數仍作小米而各鎭中慈母山城大米三萬一千四百七十八石零小米代捧其來已久今欲盡數還作則所受各邑之民必有難支之弊決不可限年還作故若千石還作本邑餘皆仍作小米而其他鎭堡中大米多處亦爲酌減仍作小米之意竝爲開錄以待處分至於各邑鎭會付小米元數本多從土產代作他穀其來已久而今使盡作本邑則雖峽邑種粟爲業處累千石代捧者亦有難行之慮窮民種穀專恃還分則皮穀少處加數換作以補種子燻造不害爲通變之政小米之多雖代捧者及皮雜穀之代作精實穀者亦當有闊狹之道故酌量分數一體後錄而道內邑鎭有荒租名色而代作他穀者殆近三分之一所謂荒租麤劣大甚時在荒租皆以他穀從土產準折代捧荒租名色永除於會案中竝令廟堂稟處矣本道穀簿一番矯草在所不已今此道臣釐正之請誠爲得宜請依狀請施行從之
정조 11년 · 강
命統營戰船改造待限滿擧行
정조 11년 · 목
右議政兪彥鎬啓言統制使趙心泰狀啓以爲本營一戰船壬寅改造今爲六十八朔而下粧中本板杉板致傷其所改造不可少緩請令廟堂稟旨分付矣右道戰船之百朔限滿後始許改造自是定式則今此一戰船之未及準朔若是致傷莫非當初不能堅緻事極駭然當該監色等嚴棍懲勵至於改造一款待限滿擧行之意請分付從之
정조 11년 · 목
右議政兪彥鎬啓言行副司直金履素李文源金文淳朴祐源請備堂還差從之
정조 11년 · 강
章陵丁字閣修改命禮堂進去監董
정조 11년 · 목
禮曹判書徐有隣啓言章陵丁字閣修改役處不些當日畢役有未可知則恐難付之陵官依近例以禮堂中一人差獻官進去限畢役監董則承旨雖不進去自可奉審復命何以爲之從之
정조 11년 · 강
敬陵翼陵弘陵丁字閣修改命十五日擧行
정조 11년 · 목
禮曹判書徐有隣啓言敬陵翼陵弘陵丁字閣修改以今十五日兼告擧行啓下矣伊日明陵動駕時局內諸陵有遣大臣攝行祭享修改諸節未及了畢則不無難便之端問於日官則同日申時爲吉云修改以此時請擧行從之
정조 11년 · 강
命嶺南風落松仍令惠郞揇奸
정조 11년 · 목
禮曹判書徐有隣啓言今番嶺南火燒木摘奸惠郞纔已出去矣追聞左右沿松田多有風落松云仍令惠郞摘奸恐合事宜大臣亦以爲好請以此分付擧行從之
정조 11년 · 강
命秋夕物饍前一日先入
정조 11년 · 목
禮曹判書徐有隣啓言秋夕物饍當於伊日監進而或値幸行時則有前一日先入之例今番亦依此擧行從之
정조 11년 · 강
長寧殿修改物種命自本府措備
정조 11년 · 목
戶曹判書李在簡啓言長寧殿修改物種例自戶曹運送而多有弊端依慶基殿璿源殿例自本府措備擧行從實入會減實爲便宜請下詢大臣處之予詢大臣右議政兪彥鎬啓言誠如戶判所奏依此施行而自本府難辦之物則自當往復該曹從長善處似爲兩便從之
정조 11년 · 강
命十六日高陽郡儒武試取
정조 11년 · 목
敎曰駐駕之地必有恩澤幸行之稱亦出此意如豐德之齊厚陵驪州之英寧陵坡州之永陵展謁之行以經宿本地方有設科取士試武技之例矣且以陵寢所奉地方事體自別故也今番幸行又當連二日經宿本郡本郡以小地方偏受供億之勞尙無慰悅之擧十六日聚本地方儒生武士試取儒生入場則以客舍庭爲之武士試所則通廣處從便爲之此與豐驪地方有異略放坡州例武士則開場後定試官畢試待還駐本郡以榜目入啓論賞儒生則懸題後捧劵還駐後科次事分付試官以隨駕諸臣中擬入不必備三望以此該房知悉
정조 11년 · 강
召見禮曹判書徐有隣兵曹判書李坤于重凞堂
정조 11년 · 목
予曰道科前例何如有隣曰皆賜第矣予曰然則卽日放榜耶有隣曰然矣予曰諸差備官何以爲之耶坤曰庚申年松都道科時入門官以本府出身差定差備官訓鍊院官員皆下去己亥年南漢設場亦倣此例而賞格自本府當之矣有隣曰懸題板地排等物自本郡進排乎
정조 11년 · 강
命高陽郡儒武試取時禁亂官等差定
정조 11년 · 목
敎曰十六日儒生試取時紙品用大好紙禁亂官以隨駕都事差定收劵官以三曹文郞中擧行入門官以地方官爲之勿定差員以除民邑之弊武所則入門官以本郡出身令監司差定其餘差備官以隨駕人中塡差事分付文武試官以道內秩高守令通差事知悉
정조 11년 · 강
命高陽郡武士試取時主掌官地方官爲之規矩以柳葉箭爲之
정조 11년 · 목
兵曹判書李坤啓言今此高陽郡武士試取時主掌官差出事取考謄錄則松都殿試時以本府敎授差定南漢殿試時以本府附近邑堂下守令差定矣今番則何以爲之敎以地方官爲之又啓言武士規矩何以爲之敎以以柳葉箭二分爲之
정조 11년 · 강
遣承旨詣儲慶宮毓祥宮延祐宮懿昭廟奉審揇奸
정조 11년 · 강
行召對于誠正閣仍召見領議政金致仁承旨沈豊之閣臣尹行任玉堂金履翼趙鎭宅假注書趙台榮記事官李相璜金祖淳
정조 11년 · 목
講宋名臣錄○敎曰領議政入侍事遣史官傳諭予曰聞卿纔經重病而容華別無損矣致仁曰尙未快減筋力澌敗矣予曰向來事遂事勿說而日前下敎想必聞之矣此實誠意未孚之致而白首重卜人或歸之偏係事甚慨然是予之過何尤於人也致仁曰此月已過旬日尙無下敎不勝抑鬱矣予曰如欲設廳事近張大雖不設廳惟得順娩則幸矣致仁曰其在愼審之道有不可廢者矣且幸行在近二日經宿則雖非當朔實爲悶慮矣予曰數百年來旣無親着前例辛丑年亦無設廳之事而只有捲草官啓下壬申年亦當朔設廳愼審之道不在於此而第欲來月間設廳矣致仁曰一時爲急趁月初爲之宜矣予曰當下敎矣致仁曰此時異於他時以分提調守宮恐涉未安矣予曰卿言爲是以都提調守宮予曰留都事體甚重且此時有異故以卿爲之矣致仁曰前後一未經留都故未諳事務是甚惶悶而際且守禦使以同堂之人亦爲留陣下情切悶矣予曰庸何傷乎予曰卿何爲久住城外乎致仁曰臣之罪戾不容勝言心尙危懼惟願速被遞免矣予曰卿言何若是過也雖不如卿者數月內再遞猶涉如何況今以此世道人心有此再免尤爲如何矣如有鎭朝綱正國體之人豈無曲副之道而實無其人矣大抵古今有異必思方便彌綸之策以爲做去好矣卿家長爲全保然後國家亦多幸甚矣致仁曰臣素無彌綸之才故今番以致僨誤矣予曰日昨左相入侍時有所下敎向以堂錄事猶嫌互對今番事殆近互對左相事誠非矣致仁曰臣則只以廟規薦其可合二人而世人皆以爲偏係矣予曰左相則出於生疏而亦多有不得以力服人處奈何惟卿在更思通變以鎭世道也致仁曰才猷雖有勝於臣者猶不可鎭安朝着況臣老病萬無承當之望惟願亟降體諒矣予曰卿何爲復此言也自卿出仕事多分勞而今番獄事亦賴卿力更須深思以盡通變之策也致仁曰臣意則少無偏係之論矣予曰今番獄事卿聞之乎致仁曰臣果得聞而白放中不無杖配之人揆以國法誠甚太寬矣予曰李文源近多效勞而靖陵昭寧園修改之役果善爲矣致仁曰爲人極甚周通可用之人矣予曰右相處義終涉過矣致仁曰處義亦或無怪矣予曰此非指右相而言蓋憂世道而有此下敎矣致仁曰臣今衰耗廟務多錯雖久據鼎席少無資益留俟邦慶之後冀降體諒予曰見今國事多艱非卿莫可稍待少安當體念矣予曰十四日當齋宿伊時可以召見矣
정조 11년 · 강
命赴試儒生詳探實數
정조 11년 · 목
敎曰觀於帳藉赴試儒生數必零星卽令道伯詳探實數假令其由狀聞事分付
정조 11년 · 강
召見承旨趙衍德于重凞堂
정조 11년 · 목
予曰高陽郡儒武擧案假令使畿伯狀聞而尙不來到問于畿營以來衍德曰今始來到故持來矣
정조 11년 · 강
安恩君▣疏陳病狀仍乞免毓祥宮享官之任批令該曹付標
정조 11년 · 강
咸鏡監司鄭民始以母病上疏辭職賜批許之
정조 11년 · 목
批以念卿情理所辭藩任特爲許遞
정조 11년 · 강
命高陽郡儒武設場時環圍軍令總戎廳牙兵出用
정조 11년 · 목
京畿監司徐有防以高陽郡儒武設場時環圍軍令總廳牙兵出用馳啓敎以依狀請施行事分付兵曹及該廳
정조 11년 · 강
命繼講册子以弘文館內閣所在件持入
정조 11년 · 목
弘文館啓言召對繼講册子御覽件及諸講官件卽當備秩懸吐以待而本館只有一件何以爲之敎以本館所在一件內外閣所在一件爲閣臣及上下番件而參贊官及史官則以本館所在酌誨節要持入也
정조 11년 · 강
召見承旨沈豊之于重凞堂
정조 11년 · 목
予曰高陽入籍儒生僅爲三四百人而其中實才亦爲不多云先朝驪州設科時利川廣州以輦路許赴且於松京設科時亦許長湍通津之赴擧今番當過楊州地界謹遵先朝已例許赴楊州爲好而事面重大遣史官問議于大臣以奏
정조 11년 · 강
命藝文提學徐有隣牌招
정조 11년 · 목
政院以大提學金鍾秀祭文製進時連事違召啓敎以前此旣皆曲諒藝文提學牌招製進又敎曰藝文提學牌去來尙無動靜斯速知入又因有隣三牌不進敎以事體所在焉敢若是更爲牌招牌去來勿爲呼望
정조 11년 · 강
命幸行整理使李在簡前一日進去
정조 11년 · 목
敎曰今當幸行時整理使前一日進去除廚傳事分付畿營
정조 11년 · 강
遞大司憲尹師國大司諫李益烍
정조 11년 · 목
敎曰政官牌招開政幸行時兩司長官不可不備員未肅拜人員許遞今日政差出
정조 11년 · 강
昭寧圍綏吉圍私親家廟命還宮後致祭
정조 11년 · 목
敎曰今當昭寧園綏吉園展拜本園私親家廟還宮後遣內侍致祭事分付因此思之前兵使崔東岳年前有樞卸付職之命而無窠尙不照擬今日政作窠擬入前郡守李良玉相當職復職事分付
정조 11년 · 강
有政吏曹參判李東模參議曺允大兵曹判書李坤進
정조 11년 · 목
以鄭好仁爲大司憲洪秀輔爲大司諫宋載經爲都總管
정조 11년 · 강
命未下直守令明日辭朝
정조 11년 · 강
以李性源爲咸鏡監司備薦也
정조 11년 · 강
命楊州儒武一體許赴
정조 11년 · 목
敎曰觀此畿伯狀辭本郡帳籍所在生進只是五人以幼學稱號人者亦不過數百若分儒武則假令不出百數內外云云然則數太小在前陵謁地方試取時以本邑儒生數少通試輦路邑其例不一而足聞禮堂言亦果有各年可據之例況楊州又是陵寢邑而昭寧園亦是本地方楊州儒武一體許赴事卽爲分付
정조 11년 · 강
重推藝文提學徐有隣
정조 11년 · 목
政院以有隣懸牌啓請重推敎以此非代斲無異往後則如是違牌何也況無端懸牌近有飭禁且況祭文撰進所重關係何如則事體道理豈敢乃爾藝文提學徐有隣從重推考更爲牌招卽爲製進以此竟夕酬應政院事極爲駭然當該承旨從重推考
정조 11년 · 강
明陵昭寧園親祭綏吉園酌獻禮敬陵昌陵翼陵弘陵攝行祭命親押
정조 11년 · 목
因香室受押單子敎以親押
정조 11년 · 강
召見京畿監司徐有防于重凞堂
정조 11년 · 목
予曰道路已盡修治乎有防曰無弊修治矣有防曰高陽郡致敗罪人等昨年分等狀啓中依壬癸兩年例移送原籍官其中監官色吏沙工三漢不無疑端連爲訊推終未得其眞贜矣當初之或送或仍亦涉斑駁且監官已爲物故別無更覈之情跡一體移送原籍官恐合事宜故敢達從之
정조 11년 · 강
眞殿行祭時齋宿命依昨年例爲之
정조 11년 · 목
敎曰再明日眞殿行祭時明日齋宿處所依昨年例爲之
정조 11년 · 강
召見備邊郞柳文養于重凞堂
정조 11년 · 목
長興府摘奸後入來也○予曰本邑被災處何如文養曰所見不勝慘憐而詳問其時事狀則大雨暴注汝陽江雙溪水合流濫入城內幾有沈墊之患城外則皆是平地故民家漂失而況値深夜未得救拯云矣予曰所漂民家値是草屋耶文養曰然矣予曰自本府分給漂民之穀爲幾許石耶文養曰皮牟爲百餘石正租則不過若干石而斗斗分給以救目前之急故臣以朝家蕩減身役還穀之意詳細慰諭則大小民人盡爲感泣矣予曰民人輩更有所言耶文養曰臣諭以汝等皆知聖上恤民之恩乎云爾則答以厚蒙天恩得此生路不知何以報答云矣予曰漂戶中有身役者爲幾人乎文養曰十六戶矣予曰他面被災爲何如文養曰此六面外別無災害矣予曰幾日留住本邑乎文養曰爲十日矣予曰被災田畓結數當爲幾許耶文養曰爲一百七十餘結矣予曰光州倅何如文養曰身病方劇勢難爲治矣予曰本道年事大體何如文養曰治路所見可謂大登且歷見道伯則災結倘得一萬結足當分俵云矣予曰書啓別單俱善爲矣
정조 11년 · 강
命長興府災結蠲頉康營還米矯弊申飭
정조 11년 · 목
敎曰觀此書啓長興府水沈六面田畓災頉比所料不甚夥然而雖多宜軫寧失之義而此不過百許結何必回啓區別蠲頉俾長興之民得以息肩有司咸以漂戶自漂戶田主自田主爲難而此則不然每年例俵之災尙不欲白徵況於奉命審閱之後烏可無別般蠲恤以此知悉附陳營邑之弊可謂切實儲置之移劃還米奚但康閫爲然此一款每以爲悶之雖使收租稍裕其害反有甚於減縮邑倅之無所措手姑舍之哀彼小民偏受其若曾以此意屢飭惠堂而今則便成謬例牢不可破今欲兄矯康閫之弊奚異於見牛未見羊端本之方宜自收租頒降始令廟堂申飭該廳今年頒降須勿如前多數裝運期有提飭之實效若此則康閫條不必更爲稟處木代錢事兩湖綿農無甚異同當年條純捧猶不可擬議況幷責去半停退條乎待下批行會事令廟堂知悉
정조 11년 · 강
以閔鍾顯爲開城留守備薦也
정조 11년 · 강
命松留閔鍾顯回鑾後交龜北伯李性源不多日內辭朝
정조 11년 · 목
敎曰新除松留聞方差祭回鑾後交龜碑役及奉審所重在焉行部亦不可愆期新除北伯亦令不多日內辭朝
정조 11년 · 목
政院以守令署經啓稟敎以在外人員許遞今日政差出
정조 11년 · 목
以金文淳爲右尹洪聖淵爲執義
정조 11년 · 목
平安監司李命植以幸行回鑾後更爲發巡馳啓敎以不待還宮卽爲發巡事撥馬行會諸道準此事一體行會
정조 11년 · 강
命侍衛軍兵皆令留門後待令禁軍別將以假將擧行
정조 11년 · 목
因兵曹侍衛節目敎以軍兵皆令留門後待令而係是留都陣聚軍後訓局則只信箭手待令前排五雙以壯勇廳軍兵擧行餘皆待留門待令禁軍別將則詣齋所後權退以假將擧行
정조 11년 · 강
命武試十五日先爲開場試官曉頭進去
정조 11년 · 목
因京畿監司徐有防儒武呈單數爻狀啓敎以本郡武士先捧單之數至於七百云楊州可知其信蓰若於十六日設場則當日似難畢試武試則十五日早朝先爲開場而試官及承旨差備官除下直十五日曉頭先爲進去試取以此知悉事回諭
정조 11년 · 강
命高陽設場時環圍軍加數出用
정조 11년 · 목
京畿監司徐有防以高陽設場時環圍軍總戎廳牙兵中三十名加數出用馳啓敎以依狀請施行標信兵符才已祗受不必更下以此文蹟相考擧行事分付設廳該道
정조 11년 · 강
改差光州牧使兪彥銻
정조 11년 · 목
敎曰先州牧使改差明日政擇差下送
정조 11년 · 강
命大司成差出使之隨駕
정조 11년 · 목
敎曰政官待明朝牌招開政大司成差出待下批牌招使之隨駕
정조 11년 · 강
分遣承旨詣宗廟永禧殿毓祥宮景慕宮奉審摘奸
정조 11년 · 목
秋夕節祭在明日也
정조 11년 · 강
召見承旨李時秀于重凞堂
정조 11년 · 목
予曰承旨曾經擧動時軍士房乎時秀曰乙巳年康泰陵幸行時以軍士房隨駕矣仍奏曰守宮史官望尙未下以兼春秋金橲獜使之守宮乎予可之
정조 11년 · 목
有防曰楊州赴擧儒武今方考籍捧單而擧子浩多似有難雜之弊矣予曰各別申飭俄有大臣筵奏以其擧條書掛場屋俾無冒犯之弊也
정조 11년 · 강
領敦寧洪樂性箚陳病狀乞解樂院之任賜批
정조 11년 · 목
批以愼節殊用悶慮卿其安心勿辭益加善攝焉仍命遣史官傳諭
정조 11년 · 강
遞禮曹判書徐有隣
정조 11년 · 목
敎曰以別雲劍及試望自多相妨禮曹判書徐有隣許遞今日政差出待下批牌招察任
정조 11년 · 강
遞左尹金文淳右尹魚錫定
정조 11년 · 목
因政院牌招啓請敎以許遞今日政差出
정조 11년 · 강
改差義城縣令金相龜
정조 11년 · 목
相龜以年限呈狀吏曹啓請改差允之敎以秋務方殷擇差待下批卽爲下送
정조 11년 · 강
有政吏曹判曺吳載純參判李秉模參議曺允大兵曹判書李坤進
정조 11년 · 목
以朴祐源爲左尹洪秉瓚爲右尹金履基爲光州牧使金履素爲禮曹判書○因大司成望筒敎以更爲擬入又因吏曹外任竝擬啓請敎以旣有待下批牌招隨駕之命則外任啓請殊甚未安卿等推考又敎曰禮曹判書聞有時▣許遞今日政差出○再政以宋載經爲禮曹判書金憙爲大司成申馥爲義城縣令敎曰禮曹判書宋載經病果難强云與在外參議許遞今日政以在京無故人差出待下批牌招以李崇祐爲分內醫提調洪良浩爲禮曹判書
정조 11년 · 목
具戎服乘輿出協陽門詣摛文院降輿陞座○予曰領議政有司堂上京畿監司入侍仍命左右相入侍領議政金致仁等進伏予曰柳文養書啓卿其見之乎身軍布代捧事何如致仁曰在外時已與有司堂上有所往復去年停退條誠難責以本色依書啓所請幷許以錢代納當年條則綿農告歉諸道同然而以臣所聞三南之中亦下無稍能成樣之處參酌京外事勢先以三分一代捧似好矣從之予曰今此分數出於未審災實之致更問道伯處之固好以此措辭行會使之逐邑區別報來後更爲稟處也予曰禮曹判書宋載經卽爲出牌承旨李時秀曰牌不進矣予曰禮判牌去來催促予曰大司成緣何違牌耶違牌勿爲呼望連爲傕促
정조 11년 · 강
差下惠堂鄭民始濬川堂上金履素
정조 11년 · 목
領議政金致仁啓言宣惠廳堂上濬川司有司堂上俱方有闕矣宣令付之熟手行副司直鄭民始惠堂差下金履素濬川堂上請還差從之
정조 11년 · 강
命高陽科場京中人下去嚴禁
정조 11년 · 목
領議政金致仁啓言聞楊牧赴擧儒生其數倍蓰於高陽京中能文能書之人下去者紛紜云申飭道伯各別禁斷請俾無冒入之弊從之
정조 11년 · 강
命集賢門還宮間勿爲入直
정조 11년 · 목
訓鍊都監啓言卽見番省記則西營哨官金就大受點於集賢門矣西營番次日替代入直敎以集賢門還宮間勿爲入直也
정조 11년 · 강
命武考官亞將中擬入
정조 11년 · 목
因武試官望筒敎以考官亞將中更爲擬入受點進去
정조 11년 · 강
命留陣結陣更爲停當修啓
정조 11년 · 목
因守禦使金鍾秀訓局餘軍結陣狀啓敎以各以留陣只率七十餘名餘軍結陣事甚不可往傷訓局更爲停當修啓事回諭
정조 11년 · 강
詣眞殿展拜仍詣明陵親祭還詣高陽行宮經宿